
 COMISIA   EUROPEANĂ   

Strasbourg, 12.3.2013    COM(2013) 145 final   2011/0268 (COD)       Propunere de   modificare a propunerii Comisiei COM(2011) 607 /F2 de REGULAMENT AL  PARLAMENTULUI EUROPEAN ȘI AL CONSILIULUI   privind Fondul social european și de abrogare a Regulamentului (CE) nr. 1081/2006 al  Consiliului  


2011/0268 (COD)
Propunere de
modificare a propunerii Comisiei COM(2011) 607 /F2 de REGULAMENT AL PARLAMENTULUI EUROPEAN ȘI AL CONSILIULUI
privind Fondul social european și de abrogare a Regulamentului (CE) nr. 1081/2006 al Consiliului
Propunerea Comisiei COM (2011) 607 final/2 se modifică după cum urmează:

(1) Se adaugă considerentul 6a după cum urmează:

„(6a)
Având în vedere necesitatea continuă de a depune eforturi pentru a soluționa problema șomajului în rândul tinerilor în regiunile cele mai afectate ale Uniunii, ar trebui creată o inițiativă „Locuri de muncă pentru tineri” (ILMT). Această inițiativă ar trebui să sprijine în regiunile respective tinerii care nu au un loc de muncă și nu urmează un program de educație sau formare (NEET), care sunt șomeri sau inactivi, prin consolidarea și accelerarea activităților sprijinite prin fondurile FSE. Ar trebui atribuite în mod specific fonduri suplimentare ILMT, corelate cu investiții din fonduri FSE. Întrucât vizează mai degrabă persoane fizice decât structuri, ILMT ar trebui să urmărească să completeze alte programe finanțate din FSE și acțiuni naționale NEET dedicate tinerilor, cu obiectivul de punere în aplicare a Garanției pentru tineret
.”



(2) Articolul 1 se înlocuiește cu următorul text:

„Articolul 1
Obiect
Prezentul regulament stabilește misiunea Fondului social european (FSE), inclusiv a inițiativei „Locuri de muncă pentru tineri”, domeniul de aplicare a asistenței acordate prin intermediul acesteia, dispozițiile specifice și tipurile de cheltuieli eligibile pentru asistență.”


(3) La articolul 3, alineatul (1) litera (a) punctul (ii) se înlocuiește cu următorul text:



„(ii)
integrarea durabilă pe piața muncii a tinerilor (cu vârsta cuprinsă între 15 și 24 de ani) care nu au loc de muncă și nu urmează un program de educație sau formare, în special în contextul Garanției pentru tineret;”



(4) Articolul 5 se înlocuiește cu următorul text:

„Articolul 5
Indicatori
1.
Indicatorii comuni stabiliți în anexa I la prezentul regulament, precum și indicatorii specifici ai programului, sunt utilizați în conformitate cu articolul 24 alineatul (3) și articolul 87 alineatul (2) litera (b) punctul (ii) din Regulamentul (UE) nr. […]. Toți indicatorii sunt exprimați în cifre absolute.


Indicatorii de realizare comuni și specifici ai programului se referă la operațiuni implementate parțial sau în totalitate. În cazul în care este relevant pentru natura operațiunilor sprijinite, se stabilesc valori-țintă cuantificate cumulativ pentru anul 2022. Indicatorii de referință se stabilesc la zero.


Indicatorii de rezultate comuni și specifici ai programului se referă la axele prioritare. Indicatorii de referință utilizează cele mai recente date disponibile. Se stabilesc valori-țintă cuantificate cumulativ pentru anul 2022.

1a
Pe lângă dispozițiile de la alineatul (1), ar trebui utilizați indicatorii stabiliți în anexa II la prezentul regulament pentru toate operațiunile sprijinite în cadrul priorității de investiții, menționată la articolul 3 alineatul (1) litera (a) punctul (ii). Toți indicatorii stabiliți în anexa II la prezentul regulament trebuie să fie corelați cu o valoare-țintă cuantificată cumulativ pentru 2022 și cu valoarea de referință.
2.
Odată cu rapoartele anuale de punere în aplicare, autoritatea de management transmite electronic date structurate pentru fiecare prioritate de investiții. Datele se referă la clasificarea pe categorii și la indicatorii de realizare și de rezultate.”



(5) Se adaugă capitolul IIIa după cum urmează:



„Capitolul IIIa

Inițiativa „Locuri de muncă pentru tineri”

Articolul 15 i
Obiectivul inițiativei „Locuri de muncă pentru tineri”
Inițiativa „Locuri de muncă pentru tineri” sprijină lupta împotriva șomajului în rândul tinerilor în regiunile eligibile ale Uniunii, menționate în anexa IIIb la Regulamentul (UE) nr. [RDC], prin sprijinirea acțiunilor în temeiul articolului 3 alineatul (1) litera (a) punctul (ii) din prezentul regulament. Ea vizează toți tinerii (cu vârsta cuprinsă între 15 și 24 de ani) care nu au un loc de muncă și nu urmează un program de educație sau formare, care au reședința în regiunile eligibile, care sunt inactivi sau șomeri (inclusiv șomeri de lungă durată) și sunt înregistrați sau nu ca persoane în căutarea unui loc de muncă.

În acord cu Comisia, statul membru poate decide să aloce o sumă limitată de maximum 10% din fondurile acordate în cadrul ILMT pentru tinerii care au reședința în subregiuni în care se înregistrează niveluri ridicate ale șomajului în rândul tinerilor și care sunt în afara regiunilor NUTS 2 eligibile. 

Articolul 15 ii
 Concentrare tematică
Alocarea specifică pentru ILMT nu se ia în considerare în calculul concentrării tematice menționate la articolul 4.



Articolul 15 iii
Programare 


Inițiativa „Locuri de muncă pentru tineri” este integrată în programarea FSE în temeiul articolului 87 din Regulamentul (UE) nr. [RDC]. Statele membre stabilesc, după caz, acorduri de programare corespunzătoare pentru ILMT în Acordul de parteneriat și în programul operațional.


Acordurile pot îmbrăca una sau mai multe din următoarele forme:



(a) un program operațional specific;



(b) o axă prioritară specifică în cadrul unui program operațional;



(c) o parte a unei axe prioritare.



Articolul 15 iv
Monitorizare și evaluare
1.
În plus față de dispozițiile prevăzute la articolul 100 din Regulamentul (UE) nr. [RDC], cel puțin o dată pe an, comitetul de monitorizare examinează punerea în aplicare a inițiativei „Locuri de muncă pentru tineri” în contextul programului și progresele înregistrate în îndeplinirea obiectivelor acestuia.



2.
Raportul anual de punere în aplicare și raportul final, menționate la articolul 44 alineatele (1) și (2) din Regulamentul (UE) nr. [RDC], includ informații suplimentare privind punerea în aplicare a inițiativei „Locuri de muncă pentru tineri”.



3.
În același timp cu raportul anual de punere în aplicare menționat la articolul 44 alineatele (1) și (2) din Regulamentul (UE) nr. [RDC], autoritatea de management transmite în format electronic date structurate pentru fiecare axă prioritară sau parte a acesteia care sprijină inițiativa „Locuri de muncă pentru tineri”. Datele transmise se referă la valorile indicatorilor prevăzute în anexele 1 și 2 la prezentul regulament și, după caz, la indicatorii specifici ai programului. Ele se referă la operațiuni implementate parțial sau în totalitate.



4.
Raportul anual de punere în aplicare prevăzut la articolul 44 alineatul (4) din Regulamentul (UE) nr. [RDC] și raportul final vor prezenta principalele concluzii ale evaluărilor menționate la alineatul 6 din prezentul articol și vor evalua eficacitatea, eficiența și impactul inițiativei „Locuri de muncă pentru tineri”.



5.
Rapoartele intermediare menționate la articolul 46 din Regulamentul (UE) nr. [RDC] includ informații suplimentare și o evaluare cu privire la punerea în aplicare a inițiativei „Locuri de muncă pentru tineri”.



6.
Cel puțin de două ori în cursul perioadei de programare, se evaluează eficacitatea, eficiența și impactul sprijinului oferit din Fondul social european și al alocării specifice pentru ILMT și punerea în aplicare a Garanției pentru tineret.

Articolul 15 v
Măsuri de informare și de promovare
1.
Beneficiarii se asigură că cei care participă la o operațiune sunt informați în mod specific cu privire la sprijinul acordat ILMT.



2.
Orice fel de documente, inclusiv certificatele de prezență sau alte certificate, referitoare la o astfel de operațiune includ o declarație cu privire la faptul că operațiunea a fost sprijinită în cadrul ILMT.

Articolul 15 vi
Asistență tehnică

Alocarea specifică pentru ILMT poate fi luată în considerare de către statele membre în calculul limitei sumei totale a fondurilor alocate pentru asistență tehnică în statul membru respectiv.

Articolul 15 vii
Sprijin financiar
1.
Decizia Comisiei de adoptare a unui program operațional stabilește pentru fiecare axă prioritară cuantumul maxim al sprijinului din FSE și din alocarea specifică pentru ILMT. Pentru fiecare axă prioritară, sprijinul din FSE este cel puțin egal cu alocarea specifică pentru ILMT.



2.
Pe baza sumelor menționate la alineatul (1), decizia Comisiei stabilește, de asemenea, raportul între sprijinul din FSE și alocarea specifică pentru ILMT.



3.
În cazul în care ILMT este pusă în aplicare prin intermediul unei axe prioritare specifice care vizează regiunile eligibile din mai multe categorii, cea mai mare rată de cofinanțare se aplică în ceea ce privește sumele alocate din FSE.


Alocarea specifică pentru ILMT nu face obiectul cerinței naționale privind cofinanțarea.


Rata de cofinanțare totală a axei prioritare stabilită prin decizia Comisiei menționată la alineatul (1) se calculează ținând seama de rata de cofinanțare din sumele alocate din FSE împreună cu alocarea specifică pentru inițiativă.”



Articolul 15 viii
Gestiunea financiară
În afară de dispozițiile de la articolul 120 din Regulamentul (UE) nr. [RDC], atunci când Comisia rambursează plățile intermediare și achită soldul final pentru inițiativa „Locuri de muncă pentru tineri” în funcție de axa de priorități, rambursarea din bugetul Uniunii se repartizează între FSE și alocarea specifică pentru ILMT în conformitate cu raportul prevăzut la articolul 15 vii alineatul (2).”


(6) Se adaugă anexa II după cum urmează:


„Anexa II:
Indicatori pentru inițiativa „„Locuri de muncă pentru tineri” (ILMT) 


Datele pentru toți indicatorii stabiliți în prezenta anexă trebuie furnizate în rapoartele anuale de punere în aplicare menționate la articolul 44 alineatele (1) și (2) din Regulamentul (UE) nr. [RDC]. Toate datele trebuie defalcate în funcție de sex.

Se aplică următorii indicatori de rezultate imediate:



· Participanții șomeri care primesc o ofertă de muncă, de participare la un program de educație continuă, ucenicie sau de a urma un stagiu în termen de 4 luni după ce s-au alăturat operațiunii ILMT*;

· Participanții șomeri de lungă durată care primesc o ofertă de muncă, de participare la un program de educație continuă, ucenicie sau de stagiu în termen de 4 luni după ce s-au alăturat operațiunii ILMT*;

· Persoane inactive care nu urmează studii sau cursuri de formare care primesc o ofertă de muncă, de participare la un program de educație continuă, ucenicie sau de stagiu în termen de 4 luni după ce s-au alăturat operațiunii ILMT*.



Se aplică următorul indicator de rezultate pe termen lung:



· Persoanele care primesc oferte de participare la programe de educație continuă, de formare în vederea obținerii unei diplome, de ucenicie sau de stagiu la 6 luni după încetarea calității de participant*. 



Prin derogare de la anexa I, următoarele date pentru indicatorii comuni de rezultate pe termen lung trebuie raportate în rapoartele anuale de punere în aplicare, astfel cum se prevede la articolul 44 alineatele (1) și (2)



· persoanele care obțin un loc de muncă la 6 luni după încetarea calității de participant*; 

· persoanele care încep o activitate independentă la 6 luni după încetarea calității de participant*.”

�	Recomandarea Consiliului privind crearea unei „Garanții pentru tineret”, XXX.

